Rock da las Alps a l’Atlantic en gaelic e rumantsch

(cp) Il British Council Svizra, la Columbia Initiative scota-irlandaisa e las duas organisaziuns rumantschas GiuRu (Giuventetgna Rumantscha) e Lia rumantscha realiseschan questa stad en il rom da l‘onn europeic da las linguas in project cuminaivel che colliescha cun musica da rock e pop linguas minoritaras en la Scozia, l‘Irlandia e la Svizra. Sch’ins patratga a l’onn europeic da las linguas, pens’ins en emprima lingia ad iniziativas per la promoziun dal franzos, dal tudestg u dal spagnol, linguas cun in tschert prestige entaifer la communitad europeica. Ins pudess era pensar ch’il British Council sa stentia primarmain da tgirar la lingua englaisa. 

Sbaglià malamain! 
Cun lantschar il project «Alive and rocking/Viver e far Vibrar/Beò is Beòthail» prendan il British Council Svizra e ses partenaris ina via cumplettamain differenta. Els s’occupan dal gaelic, las linguas celticas en in project cuminaivel che ha en mira da reunir ellas cun agid da furmas musicalas contemporanas sco rock, pop euv. 
Uschia vegnan giuvens musicists e giuvnas musicistas da la Scozia, da l’Irlandia e da la Svizra rumantscha a sa reunir questa stad en il rom dal project «Alive and rocking/Viver e far Vibrar/ Beò is Beòthail» per producir e preschentar ensemen songs en gaelic e rumantsch. I sa tracta tranter auter d’entrar en contact cun autras culturas. Pli impurtanta è però la collavuraziun da glieud giuvna sur ils cunfins linguistics or, ina collavuraziun che duai mussar che questas linguas pon esser anc – u gist – oz instruments excellents per exprimer problems e dumondas contemporanas en ina furma musicala contemporana. 
Duas gruppas da 12 musicistas e musicists da l’intschess rumantsch e da la «Gaeltacht» scotta ed irlandaisa vegnan a passentar a partir dals 21 da fanadur in’emna sin l’insla Skye scotta per vegnir lura in’ulteriura emna a Laax en Surselva a perfecziunar lur lavur musicala e linguistica. Ils fritgs da questa collavuraziun unica vegnan documentads cun mintgamai in concert live al lieu sco era cun la producziun d’in disc cumpact. 
Il project sa basa sin l’experientscha che linguas minoritaras han savens gist tar glieud giuvna la macla dad esser insatge antiquà e nun modern: In svilup fatal, essend che gist la tenuta dals giuvens e da las giuvnas visavi lur lingua – e cunquai la prontezza da discurrer ella – è in med ideal per influenzar questa tenuta en maniera positiva. 
Tant il gaelic sco il rumantsch disponan d’ina ritga tradiziun musicala. Quella ha però savens tratgs folcloristics e na vegn perquai betg propi stimada da bleras giuvnas e da blers giuvens. Rock, musica electronica, dance music sco era world music èn gia pli adattadas per mussar al mund: Il rumantsch ed il gaelic n’èn betg muribunds, els èn «alive and rocking», els vivan e fan vibrar. 
Durant lur lavur vegnan ils giuvens e las giuvnas accumpagnads da musicists indigens che ageschan sco menturs. Da la vart scotta è quai il famus chantadur ed activais Donnie Munro che ha fatg furori cun sia gruppa da rock «Runrig» lunsch sur ils cunfins da la Scozia ora e che è era enconuschent als fans dals festivals sin il Gurten ed a Nyon. Da la vart svizra han ins pudì gudagnar il ghitarrist e sunader da flauta svizzer-american Robert Grossmann che discurra perfetgamain rumantsch. Il project vegn accumpagnà d’in comité da patrunadi, dal qual fan part politicras e politichers e diplomats en autras posiziuns, represchentants da fundaziuns, comités ed organisaziuns e musicists stimads da la Svizra e da las inslas britannicas. 

Il project vegn sustegnì adequatamain.
Ian Anderson, flautist, chantadur e cumponist da la gruppa legendara «Jethro Tull» e commember dal comité da patrunadi, è inchantà: «I fa grond plaschair da vesair a lavurar ina organisaziun che porta l’atgna ierta tar in’autra cun l’intent da dar e parter. I resulta qua ina cooperaziun en tuts reguards positiva, perquai che la luschezza d’ina cultura naziunala na scuntra ses visavi cun l’intent da dumagnar el, mabain da collavurar ed emprender in da l’auter en in spiert avert.» 

Per ulteriurs infurmaziuns davart il project: Caroline Morrisey, directura dal British Council Svizra, tel. 031 301 14 73, E-mail: caroline.morissey@britishcouncil.ch Donald Mac Lenan, Columbia Initiative tel. +44 (0)1471 888590 E-mail, sm00dam@groupwise.uni.ac.uk www.aliveandrocking.org